b'\n_START_ARTICLE_\nManerebia\n_START_SECTION_\nUtseende\n_START_PARAGRAPH_\nMiddelsstore, brune sommerfugler med avrundede vinger. Oversiden er ensfarget brun. Undersiden er m\xc3\xb8rkbrun, ofte med et hvitt tverrb\xc3\xa5nd eller en rekke av hvite flekker p\xc3\xa5 bakvingen._NEWLINE_Det er sv\xc3\xa6rt sm\xc3\xa5 ytre forskjeller mellom artene og man m\xc3\xa5 gjerne dissekere hannenes kj\xc3\xb8nnsorganer for \xc3\xa5 skille dem, i tillegg kan det v\xc3\xa6re betydelig variasjon i ytre utseende innen samme art. Noen arter ser ut til \xc3\xa5 etterligne ulike andre ringvinger som de lever sammen med, det er ikke klarlagt om noen av disse er giftige.\n_START_SECTION_\nLevevis\n_START_PARAGRAPH_\nLarvene lever sannsynligvis p\xc3\xa5 bambus i slekten Chusquea._NEWLINE_Disse sommerfuglene lever for det meste i h\xc3\xb8ytliggende t\xc3\xa5keskoger, selv om noen er funnet s\xc3\xa5 lavt som 800 meter over havet. De fleste lever mellom 2000-3000 meter over havet, noen f\xc3\xa5 arter lever p\xc3\xa5 h\xc3\xb8ysletter (p\xc3\xa1ramo) opptil 4000 meter over havet. I den nordlige delen av utbredelsesomr\xc3\xa5de synes de fleste av artene \xc3\xa5 v\xc3\xa6re ganske sjeldne, men i s\xc3\xb8r kan de v\xc3\xa6re tallrike. De blir tiltrukket til gj\xc3\xb8dsel og ulike slags r\xc3\xa5tnende materiale.\n_START_SECTION_\nUtbredelse\n_START_PARAGRAPH_\nSlekten er utbredt i det vestlige S\xc3\xb8r-Amerika (langs Andesfjellene) fra Colombia i nord til Bolivia i s\xc3\xb8r.'